གཞན་ཡང་འཛམ་གླིང་གི་ཡུལ་གྲུ་གཞན་ནས་རྙེད་ཐབས་དབེན་པའི་རིན་ཆེན་གཟིའི་རིགས་ནི་མཐོ་སྒང་གི་ཡུལ་གྲུ་ཁོ་ན་ནས་བྱུང་བའི་རིག་རྫས་རྩ་ཆེན་ཞིག་ཡིན་པ་མ་ཟད།དེ་ནི་ལོ་རྒྱུས་ཀྱི་རང་བཞིན་ལྡན་པའི་རིག་རྫས་རྙིང་པ་དག་གི་ཁྲོད་ན་ཆེས་འོད་སྟོང་རབ་ཏུ་འཕྲོ་བཞིན་པའི་ཤུལ་བཞག་གི་རིག་གནས་འགངས་ཆེན་ཞིག་ཀྱང་རེད།ཡིན་ནའང་འཕོ་འགྱུར་ཆེ་བའི་་ལོ་རྒྱུས་ཀྱི་དཀྱོག་མཚམས་དག་ནས།དངོས་རྫས་འདིའི་ཆེས་ཐོག་མའི་འབྱུང་སྤོས་དང་གྲུབ་ཆ་རྣམས་ང་ཚོའི་ཡབ་མེས་རྣམས་ཀྱི་ཕུལ་བྱུང་གི་ལག་རྩལ་ལས་ཐོན་པའི་རྫས་ཆོས་ཤིག་ལས་རིང་དུ་གྱེས་ཏེ་རང་བྱུང་གི་འགྱུར་རྡོ་ལྟ་བུའི་དངོས་པོ་ཞིག་གམ་ཡང་ན་གཟུགས་མེད་ཀྱི་ལྷ་འདྲེ་གང་རུང་ཞིག་གི་རྒྱན་ཆ་ས་རུ་ཟེགས་པ་ཡིན་པར་བརྗོད་པ་སོགས་གསང་བ་ལྐོག་གྱུར་གྱི་དཔྱད་གཏམ་མང་པོ་ཞིག་སྤེལ་ཡོད་ནའང་།དོན་དངོས་རིན་ཆེན་གཟིའི་རིགས་ཀྱི་རྒྱུ་སྤུས་དང་གྲུབ་ཆ་རྣམས་ལ་བརྟག་དཔྱད་དང་དབྱེ་ཞིབ་ནན་མོ་བྱས་པའི་གྲུབ་འབྲས་ཁྲོད།གཟིའི་རིགས་ནི་རང་རེ་མེས་པོ་དག་གིས་བླ་མེད་ཀྱི་རིག་སྟོབས་དང་ཕུལ་བྱུང་གི་ལག་རྩལ་གྱིས་བསྐྲུན་པའི་ཐོན་རྫས་ཁྱད་པར་བ་ཞིག་དང་།ཁོང་ཚོས་དེ་སྐེ་དང་ལུས་ལ་རྒྱན་ཏེ་སྒེག་ཆོས་ཀྱིས་སྤྲོས་པའི་མཛེས་དཔྱོད་ཀྱི་རིན་ཐང་དེ་མྱོང་རྟོགས་བྱས་ཤིང་།ལྷག་པར་དུ་རྫས་སྦྱོར་གྱི་གྲུབ་པའི་བྱེད་ནུས་ཁྱད་པར་ཅན་དེས་ལྐོར་གྱུར་རང་བཞིན་ཅན་གྱི་གནོད་འཚེ་མང་པོ་ཞིག་ལ་དབང་བསྒྱུར་བྱེད་ཐུབ་པའི་སྟོབས་ཤུགས་ལྡན་ཡོད་པ་ཡང་ཁོང་ཚོས་གནའ་སྔ་མོ་ནས་ཤེས་རྟོགས་བྱུང་ཡོད་པ་འདིས་ཀྱང་རང་རེའི་མེས་པོ་དག་ནི་བཟོ་རྩལ་དང་ཤེས་རིག་གི་དཔལ་ཡོན་དར་བའི་ཆེས་གདོད་མིའི་མི་རིགས་རླབས་ཆེན་ཞིག་པ་ཡང་གསལ་པོར་མཚོན་ཡོད་པས་སོ།།